《志宏送岩桂并惠长篇求予赋诗次韵答之》
宋代·李纲

我来闽岭值春月，坐见园林花竞茁。殷红枝上破燕脂，嫩白稍头开玉雪。

平生苦吟缘爱奇，对花岂忍都无诗。愧将拙句写天巧，但把浊酒酬春晖。

适来岩桂花尤好，乱缀黄英向青昊。非时似欲斗群芳，草木无情亦相恼。

栟榈送花来觅句，端恐梁溪得归去。谪官且作九年期，家在天涯那复顾。

何时万里吹秋风，清香伴此金芙蓉。临风一醉百忧散，看子挥毫如彩虹。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。